+-----------------------------------------------------------------------+
| 11. ฐานะการเงินและผลการดำเนินงาน                                        |
+-----------------------------------------------------------------------+

11.1 ตารางสรุปงบการเงินรวม

[] 

[] 

 []

 []

[] 

11.2 คำอธิบายและการวิเคราะห์ฐานะการเงินและผลการดำเนินงาน

ภาพรวม

แม้ต้องเผชิญกับสภาพเศรษฐกิจที่ท้าทาย
แต่กลุ่มทรูมีผลการดำเนินงานค่อนข้างดีและเป็นไปตามเป้าหมาย โดยมีรายได้จากค่าบริการโดยรวม
(ไม่รวมค่าเชื่อมโยงโครงข่าย หรือ IC) เพิ่มขึ้นจากการ
เติบโตของธุรกิจหลักทั้ง 3 ธุรกิจ โดย EBITDA รวมเพิ่มขึ้น จากรายได้จากการให้บริการเพิ่มขึ้น
การจำหน่ายสมาร์ทโฟน และค่า IC สุทธิที่ลดลงอย่างมาก ในขณะที่การควบคุมค่าใช้จ่าย
ช่วยรักษาอัตราการทำกำไร ณ ระดับ EBITDA ไว้ได้ นอกจากนี้
ผลประกอบการของทรูมูฟยังปรับตัวดีขึ้นมาก
จากการเติบโตอย่างรวดเร็วของบริการแบบรายเดือนและบริการที่ไม่ใช่เสียง

ธุรกิจของกลุ่มทรูคือการผสมผสานผลิตภัณฑ์ บริการ และโครงข่าย ภายใต้กลยุทธ์คอนเวอร์เจนซ์เพื่อ
มอบประโยชน์สูงสุดให้กับผู้บริโภค ในปี 2552
กลยุทธ์คอนเวอร์เจนซ์ยังคงพัฒนาต่อเนื่องและช่วยเพิ่มยอดผู้ใช้บริการของกลุ่มทรู
โดยผู้ใช้บริการผลิตภัณฑ์และบริการของกลุ่มทรูตั้งแต่ 2 รายการขึ้นไปเพิ่มขึ้น
ร้อยละ 23.3 จากปีที่ผ่านมา เป็นจำนวนกว่า 2.3 ล้านครัวเรือน เนื่องจาก
โปรโมชั่นที่รวมบริการต่างๆ ของทรูเข้าด้วยกัน เติบโตอย่างแข็งแกร่ง จนทำให้
ยอดผู้ใช้บริการแพ็คเกจที่รวมบริการทรูวิชั่นส์และทรูมูฟ มีจำนวนเพิ่มขึ้นเป็นกว่า 1 ล้านราย ในปี
2552

ในปี 2552 กลุ่มทรูมีรายได้จากค่าบริการโดยรวม (ไม่รวมค่าเชื่อมโยงโครงข่าย หรือ IC)
เพิ่มขึ้นร้อยละ 1.3 เป็น 52.6 พันล้านบาท เนื่องจากการเติบโตของธุรกิจหลักทั้ง 3 ธุรกิจ
นอกจากนี้ กำไรจากการดำเนินงาน ก่อนดอกเบี้ย ภาษี ค่าเสื่อมราคา และค่าตัดจำหน่าย หรือ
EBITDA โดยรวมเพิ่มขึ้นร้อยละ 5.8
จากปีที่ผ่านมา เป็น 19.6 พันล้านบาท ทั้งนี้
เนื่องจากรายได้จากการให้บริการและจากการจำหน่ายโทรศัพท์เคลื่อนที่ ได้แก่ iPhone และ
Blackberry ที่เพิ่มขึ้น ในขณะที่ค่า IC สุทธิลดลงอย่างเห็นได้ชัด ทั้งนี้ การ
ควบคุมค่าใช้จ่าย ช่วยรักษาอัตราการทำกำไร ณ ระดับ EBITDA ของกลุ่มทรู ไว้ที่ร้อยละ 35.3
(หรือ
ร้อยละ 35.0
หากไม่รวมการกลับรายการค่าใช้จ่ายด้านคอนเท้นต์ของทรูวิชั่นส์ที่เคยบันทึกไว้เกินในปีก่อนๆ จำนวน
207 ล้านบาท ในไตรมาส 2 ปี 2552) เทียบกับร้อยละ 34.9 ในปี 2551

ทั้งนี้ ขาดทุนจากการดำเนินงานปกติ มีจำนวนทั้งสิ้น 518 ล้านบาท เทียบกับกำไร 105
ล้านบาทในปี 2551
ส่วนใหญ่จากภาษีเงินได้รอตัดบัญชีที่เพิ่มขึ้นและจากส่วนของผู้ถือหุ้นส่วนน้อยที่ลดลง หาก
ไม่รวมภาษีเงินได้รอตัดบัญชี ทรูมีกำไรสุทธิจากการดำเนินงานปกติ เพิ่มขึ้น 223 ล้านบาท เป็น
511 ล้านบาท

ทั้งนี้ กำไรสุทธิส่วนที่เป็นของบริษัทฯ มีจำนวนทั้งสิ้น 1.2 พันล้านบาท ในปี 2552
ปรับตัวดีขึ้นจากขาดทุนสุทธิ 2.4 พันล้านบาท ในปี 2551 หลังรวมกำไรจากอัตราแลกเปลี่ยน
โดยส่วนใหญ่จากเงินบาทที่แข็งค่าขึ้น ทำให้มีกำไรจากอัตราแลกเปลี่ยนจำนวน 1.6 พันล้านบาท
ในปี 2552

กระแสเงินสดสุทธิลดลง 456 ล้านบาท เป็น 4.2 พันล้านบาท โดยมีรายจ่ายลงทุนทั้งสิ้น
5.3 พันล้านบาท ในปี 2552 โดยลดลงประมาณ 1.9 พันล้านบาทจากปีก่อนหน้า
ซึ่งเป็นการลดลงที่ทรูมูฟจำนวน 1.6 พันล้านบาท

กลุ่มทรูยังคงมุ่งมั่นลดภาระหนี้อย่างต่อเนื่อง โดยในปี 2552 ได้ชำระคืนหนี้เป็นจำนวนทั้งสิ้น 6.8
พันล้านบาท (ไม่รวมรีไฟแนนซ์) ทำให้หนี้สินระยะยาวโดยรวมลดลงเป็น 67.5 พันล้านบาท
ซึ่งนับเป็นระดับต่ำที่สุดนับตั้งแต่วิกฤตเศรษฐกิจในภูมิภาคเอเชียในปี 2540 ทั้งนี้
อัตราส่วนหนี้สินสุทธิต่อ EBITDA ปรับตัวลดลงอย่างเห็นได้ชัด เป็น 3.1 เท่า ในปี 2552 จาก
3.7 เท่า ในปี 2551

ความสำเร็จอย่างต่อเนื่องในการบริหารค่า IC มีบทบาทสำคัญต่อการฟื้นตัวของ ทรูมูฟ
ตั้งแต่ช่วงครึ่งปีหลังของปี 2551 และดีขึ้นต่อเนื่องตลอดทั้งปี 2552 โดยรายได้จากการให้บริการ
ไม่รวม IC
เพิ่มขึ้นร้อยละ 3.4 เป็น 23.6 พันล้านบาท
ทั้งนี้จากการเติบโตของบริการแบบรายเดือนและบริการที่ไม่ใช่เสียง นอกจากนี้
ความสำเร็จของโปรโมชั่นโทรภายในโครงข่าย ส่งผลให้ค่า IC สุทธิลดลงถึง 813 ล้านบาท
และทำให้ EBITDA เพิ่มขึ้นถึงร้อยละ 27.0 เป็น 7.2 พันล้านบาท ทั้งนี้ อัตราการทำกำไร ณ
ระดับ EBITDA (คิดจากรายได้รวม ไม่รวมค่า IC) เพิ่มขึ้นเป็นร้อยละ 27.7 (จากร้อยละ 24.3
ในปี 2551)

รายได้จากบริการที่ไม่ใช่เสียง เพิ่มขึ้นร้อยละ 17.0 จากปีก่อนหน้า เป็น 3.1 พันล้านบาทใน
ปี 2552 ส่วนใหญ่จากการเติบโตของบริการเชื่อมต่ออินเทอร์เน็ตผ่านมือถือ หรือ โมบาย
อินเทอร์เน็ต ทำให้รายได้จากบริการที่ไม่ใช่เสียงมีสัดส่วนเพิ่มขึ้นเป็นร้อยละ 13.3
ของรายได้จากการให้บริการ ไม่รวมค่า IC (จากร้อยละ 11.8 ในปีก่อนหน้า) ทั้งนี้
ความสำเร็จในการเปิดตัว iPhone 3G และ iPhone 3G S ซึ่งมี
ยอดจำหน่ายมากกว่า 100,000 เครื่อง มีส่วนช่วยสนับสนุนบริการที่ไม่ใช่เสียง
ในขณะที่รายได้จากบริการระบบรายเดือนเติบโต ในอัตราร้อยละ 17.8
จากกลยุทธ์คอนเวอร์เจนซ์และกระแสความนิยมของสมาร์ทโฟน

ณ สิ้นปี 2552 ทรูมูฟมีจำนวนผู้ใช้บริการรวมทั้งสิ้น 15.8 ล้านราย
โดยมีลูกค้ารายใหม่เพิ่มขึ้นสุทธิประมาณ 1 ล้านราย ทำให้มีส่วนแบ่งตลาดราว 1 ใน 3
ของลูกค้ารายใหม่ของตลาดโดยรวม ทั้งนี้
ผู้ใช้บริการระบบรายเดือน เพิ่มขึ้นร้อยละ 26.3 เป็น 1.2 ล้านราย หรือ คิดเป็นสัดส่วนร้อยละ
7.8 ของ
ฐานลูกค้าโดยรวม (จากร้อยละ 6.6 ในปี 2551)

ทรูออนไลน์ เมื่อเทียบกับปีที่ผ่านมา รายได้จากการให้บริการ เพิ่มขึ้นร้อยละ 1.5 เป็น 26.4
พันล้านบาท โดยมีรายได้จากบริการบรอดแบนด์เพิ่มขึ้นร้อยละ 11.4 เป็น 5.5 พันล้านบาท
ในขณะที่ธุรกิจใหม่ๆ (บริการโทรศัพท์ทางไกลระหว่างประเทศ และบริการอินเทอร์เน็ต และดาต้า
เกตเวย์) และบริการคอนเวอร์เจนซ์
มีรายได้เพิ่มขึ้นร้อยละ 26.6 จากปีที่ผ่านมา ทั้งนี้ EBITDA ลดลงร้อยละ 3.8 เป็น 9.8
พันล้านบาท จาก
ค่าใช้จ่ายที่เพิ่มขึ้น ซึ่งส่วนใหญ่เป็นค่าใช้จ่ายที่เกี่ยวข้องกับการขยายธุรกิจใหม่

ผู้ใช้บริการบรอดแบนด์เพิ่มขึ้นร้อยละ 9.2 เป็น 690,519 ราย ในขณะที่ ผู้ใช้บริการ Wi-Fi
เพิ่มขึ้นกว่าเท่าตัว เป็น 262,554 ราย โครงข่าย Wi-Fi ที่ครอบคลุม ด้วยจุดเชื่อมต่อ Wi-Fi
18,000 จุด ทำให้กลุ่มทรูเป็นผู้ให้บริการ Wi-Fi ที่ใหญ่ที่สุดในประเทศ
ซึ่งช่วยส่งเสริมให้บริการบรอดแบนด์มีการเติบโตต่อเนื่อง

ทรูวิชั่นส์ มีรายได้จากการให้บริการโดยรวมเพิ่มขึ้นร้อยละ 1.1 จากปีก่อนหน้า เป็น 9.5
พันล้านบาท เนื่องจาก กลยุทธ์การขยายตลาดสู่ลูกค้าระดับกลางและล่างเติบโตต่อเนื่อง
และการเริ่มมีรายได้ค่าโฆษณา ในขณะที่ EBITDA ลดลงร้อยละ 1.7 เป็น 2.6 พันล้านบาท
และหากไม่รวมรายการที่เกิดขึ้นเพียงครั้งเดียว
จากการกลับรายการค่าใช้จ่ายด้านคอนเทนต์ที่เคยบันทึกไว้เกินในปีก่อนๆ จำนวน 207 ล้านบาท
ในไตรมาส 2 ปี 2552 EBITDA จะลดลงร้อยละ 9.4 จากค่าใช้จ่ายด้านคอนเท้นต์ที่เพิ่มขึ้น
ซึ่งส่วนใหญ่จากการเพิ่มช่อง
รายการในประเทศ และจากรายการฟุตบอลพรีเมียร์ลีก

กลยุทธ์การขยายตลาดสู่ลูกค้าระดับกลางและล่าง
ยังคงช่วยเพิ่มจำนวนผู้ใช้บริการของทรูวิชั่นส์อย่างต่อเนื่อง โดยจำนวนผู้ใช้บริการเพิ่มขึ้นร้อยละ
13.2 เป็น 1.7 ล้านราย ณ สิ้นปี 2552
ในขณะที่อัตราการเปลี่ยนแพ็คเกจของลูกค้าระดับกลางและล่างไปเป็นแพ็คเกจราคาสูงขึ้น
(upselling rate) เพิ่มขึ้นเป็นร้อยละ 38.5 ผู้ใช้บริการที่มีค่าบริการรายเดือน
(แพ็คเกจมาตรฐานและแพ็คเกจพรีเมียม) เพิ่มขึ้น 128,719 หรือร้อยละ 16.1
แม้จะมีลูกค้าพรีเมี่ยม จำนวนหนึ่งหันไปใช้บริการแพ็คเกจที่มีราคาถูกลง
เนื่องจากผลกระทบจากสภาวะเศรษฐกิจโดยรวมก็ตาม

ทรูวิชั่นส์ได้เริ่มทำการโฆษณาอย่างค่อยเป็นค่อยไป ตั้งแต่ เดือนพฤศจิกายน 2552
เพื่อไม่ให้สมาชิกเสียอรรถรสในการชมรายการ โดยในปี 2553
ทรูวิชั่นส์จะทยอยเพิ่มจำนวนช่องรายการที่ออกอากาศโฆษณา
ซึ่งรวมทั้งช่องรายการจากต่างประเทศที่ทรูวิชั่นส์รับมาออกอากาศ (Turnaround channel)

ทรูมันนี่และทรูไลฟ์ยังคงมีบทบาทสำคัญในการสนับสนุนกลยุทธ์คอนเวอร์เจนซ์
ในฐานะผู้ให้บริการดิจิตอล คอนเทนต์และบริการต่างๆ ของกลุ่มทรู

ในปี 2552 ทรูมันนี่ ได้ขยายการใช้บัตรเงินสดทรูมันนี่ไปยังคู่ค้าอื่นๆ ที่อยู่นอกกลุ่มทรู
รวมทั้งได้ขยายเครือข่ายจุดรับชำระค่าสินค้าและบริการ ทรูมันนี่ เอ็กเพรสให้ครอบคลุมทั่วประเทศ
นอกจากนั้น
ผู้ใช้บริการบัญชีทรูมันนี่ (E-Wallet) บนโทรศัพท์เคลื่อนที่ทรูมูฟมีจำนวนเพิ่มขึ้นร้อยละ 34.2 เป็น
5.7 ล้านราย ณ สิ้นปี 2552 จากการนำเสนอแพ็คเกจรวมบริการภายในกลุ่มทรูและเกมออนไลน์

ทรูไลฟ์ยังคงทำหน้าที่ผู้ให้บริการคอนเท้นต์สำคัญๆ สำหรับกลุ่มทรู โดยบริการเกมออนไลน์
ยังคงได้รับความนิยมต่อเนื่อง นอกจากนี้ ในปี 2552
ยังมีการปรับโฉมใหม่ให้กับบริการช้อปปิ้งออนไลน์ weloveshopping.com และเว็บพอร์ทัล
Truelife.com เพื่อให้ผู้ใช้งานได้รับความพึงพอใจมากขึ้น
และเพื่อเป็นการตอบสนองไลฟ์สไตล์ที่เปลี่ยนแปลงไปสู่การสร้างชุมชนออนไลน์มากขึ้น รวมทั้ง
ทรูไลฟ์ได้เปิดตัว “True App Center” เพื่อสร้างนักพัฒนาซอฟต์แวร์คนไทย
สำหรับแอพพลิเคชั่นบนโทรศัพท์เคลื่อนที่
ทุกแพลตฟอร์ม โดยมีเป้าหมายที่จะส่งเสริมการพัฒนาคอนเท้นต์ต่างๆ
ซึ่งจะมีบทบาทสำคัญในการกระตุ้นการเติบโตของบริการที่ไม่ใช่เสียงในอนาคต

แม้ปี 2552 จะเป็นปีที่มีความท้าทาย แต่กลุ่มทรูสามารถระดมทุนได้จำนวนรวม 19.6 พันล้านบาท
สะท้อนให้เห็นถึงความเชื่อมั่นของนักลงทุน ทั้งในตลาดหุ้นกู้และหุ้นทุน ทั้งนี้
พัฒนาการด้านการเงินสำคัญๆ ในปี 2552 ประกอบด้วย
การระดมทุนโดยการออกหุ้นสามัญใหม่เสนอขายต่อผู้ถือหุ้นเดิม (Rights Offering) จำนวน
10,000 ล้านหุ้น ในราคา 1.95 บาทต่อหุ้น เพื่อเสริมสร้างความแข็งแกร่งให้กับงบดุลของกลุ่มทรู
ซึ่งการระดมทุนครั้งแรก แล้วเสร็จในเดือน กุมภาพันธ์
ได้รับการสนับสนุนอย่างดียิ่งจากเครือเจริญโภคภัณฑ์
ซึ่งเป็นผู้ถือหุ้นรายใหญ่ โดยสามารถระดมทุนได้เป็นจำนวนเงินประมาณ 6,381 ล้านบาท
ทำให้ความน่าเชื่อถือทางการเงินของกลุ่มทรู ปรับตัวดีขึ้นอย่างมาก

ในเดือนเมษายน ทรูได้ออกหุ้นกู้มีประกันอายุ 5 ปี อัตราดอกเบี้ยคงที่ร้อยละ 6.50 ต่อปี
หุ้นกู้ดังกล่าวได้รับการตอบรับอย่างดียิ่ง มีประชาชนทั่วไปให้ความสนใจลงทุนเป็นมูลค่าทั้งสิ้น 6,183
ล้านบาท ต่อมาในเดือนสิงหาคม ทรูออกหุ้นกู้มีประกันอายุ 5 ปี 5 เดือน อัตราดอกเบี้ยคงที่ร้อยละ
6.70 ต่อปี โดยสามารถขายหุ้นได้เต็มจำนวน มีผู้ให้ความสนใจลงทุนเป็นมูลค่ารวมทั้งสิ้น 7,000
ล้านบาท โดยเงินที่ได้จากการจำหน่ายหุ้นกู้ในครั้งนี้
นำไปชำระคืนหนี้หุ้นกู้และหนี้เงินกู้ก่อนกำหนดของบริษัทฯ ซึ่งทำให้บริษัทฯ สามารถ
ปรับเปลี่ยนจำนวนการชำระหนี้ ให้สอดคล้องกับกระแสเงินสดจากการดำเนินงาน

นอกจากนี้ ทรูยังได้เพิ่มสัดส่วนการถือหุ้นใน BITCO/ทรูมูฟเป็นร้อยละ 98.9 ณ สิ้นปี 2552
(จากร้อยละ 77.2 ณ สิ้นปี 2551) ผ่านการเพิ่มทุนจำนวนประมาณ 2.6 พันล้านบาท
ในเดือนมีนาคม และการซื้อหุ้นบริษัท BITCO จำนวนทั้งสิ้น 3.5 พันล้านบาท
จากเครือเจริญโภคภัณฑ์ ในเดือนมิถุนายน

ในด้านการกำกับดูแลกิจการโทรคมนาคม มีการพัฒนาก้าวหน้ามากขึ้น โดยในเดือนสิงหาคม
คณะกรรมการกิจการโทรคมนาคมแห่งชาติ (กทช.)
ประกาศใช้หลักเกณฑ์บริการคงสิทธิเลขหมายโทรศัพท์เคลื่อนที่ (Mobile Number Portability)
ตลอดจนได้พยายามดำเนินขั้นตอนต่างๆ
เพื่อให้เกิดความก้าวหน้าในการออกใบอนุญาตเพื่อให้บริการโทรศัพท์เคลื่อนที่ในระบบ 3G
บนคลื่นความถี่ 2.1 GHz อย่างไรก็ตาม
ยังมีอีกหลายประเด็นที่ต้องดำเนินการก่อนจะสามารถออกใบอนุญาตได้

ในช่วงต้นปี 2552 ทรูมูฟได้ลงนามในบันทึกข้อตกลงร่วมกัน กับ บมจ. กสท โทรคมนาคม (กสท)
ทำให้ทรูมูฟมีสิทธิและหน้าที่ในเรื่องการใช้สินทรัพย์ที่โอนให้ กสท เช่นเดียวกับสัญญาให้ดำเนินการฯ
เป็นระยะเวลา 5 ปี หลังสัญญาให้ดำเนินการฯ ระหว่าง ทรูมูฟ และ กสท สิ้นสุดลง
ซึ่งทำให้ทรูมูฟสามารถดำเนินงานต่อไปในระยะเวลาการให้บริการที่เท่าเทียมกับผู้ให้บริการรายอื่นๆ
นอกจากนี้ กสท ยังอนุญาตให้ทรูมูฟ ใช้คลื่นความถี่ 850 MHz
เพื่อทดลองให้บริการโทรศัพท์เคลื่อนที่ในระบบ 3G โดยยังคงมีการเจรจาเพื่อเปิดบริการเชิงพาณิชย์
ทั้งนี้ บริการ 3G
จะช่วยรองรับความต้องการการใช้บริการอินเทอร์เน็ตแบบไร้สายและบริการด้านข้อมูลผ่านโทรศัพท์เคลื่อนที่บนเครือข่ายของทรูมูฟที่มีปริมาณเพิ่มสูงขึ้นอย่างต่อเนื่อง
จากการที่สมาร์ทโฟนได้รับความนิยมมากขึ้น และมีราคาที่ถูกลง

นอกเหนือจากที่ได้กล่าวมาแล้วข้างต้น ในเดือนตุลาคม ทรูวิชั่นส์ได้รับอนุญาตจากบริษัท อสมท จำกัด
(มหาชน) ให้สามารถหารายได้จากการรับทำการโฆษณาในช่องรายการของทรูวิชั่นส์
ซึ่งจะทำให้ทรูวิชั่นส์ได้รับโอกาสอย่างเต็มที่จากการขยายตลาดไปสู่กลุ่มลูกค้าทุกระดับ และในปลายปี
2552 คณะกรรมการ กทช.
ยังได้ประกาศใช้หลักเกณฑ์และวิธีการอนุญาตการประกอบกิจการโทรทัศน์ที่มีการบอกรับสมาชิก
ซึ่งจะทำให้ผู้ประกอบการทุกราย ดำเนินกิจการภายใต้กรอบการกำกับดูแลเช่นเดียวกับทรูวิชั่นส์

แผนงานสำหรับปี 2553

สภาวะเศรษฐกิจในปี 2553 มีแนวโน้มปรับตัวดีขึ้น แม้ว่าสภาพการดำเนินธุรกิจยังคงมีความ
ท้าทายอยู่มาก แต่ กลุ่มทรูคาดว่า การดำเนินธุรกิจภายใต้กลยุทธ์คอนเวอร์เจนซ์
จะช่วยเพิ่มรายได้จากการให้บริการ ในขณะที่การควบคุมและบริหารค่าใช้จ่ายจะเพิ่มกำไรให้ดีขึ้น
นอกจากนั้น บริษัทฯ ยังคงให้ความสำคัญกับการเพิ่มความน่าเชื่อถือทางการเงินอย่างต่อเนื่อง
อีกทั้งยังมีแผนที่จะขยายโครงข่ายให้
ครอบคลุมและสามารถรองรับผู้ใช้บริการได้มากขึ้น รวมทั้งปรับปรุงคุณภาพการให้บริการ
เพื่อสร้างความความพึงพอใจของลูกค้าที่มีต่อการใช้บริการ ยิ่งไปกว่านั้น
ทรูจะให้ความสำคัญกับการพัฒนาคอนเท้นต์และนวัตกรรมต่างๆ
เพื่อรองรับการเติบโตอย่างรวดเร็วของบริการที่ไม่ใช่เสียง

แม้จะมีความล่าช้าในการออกใบอนุญาต 3G บนคลื่นความถี่ 2.1 GHz บริษัทฯ
คาดว่าทรูมูฟจะยังมีพัฒนาการที่ดีต่อเนื่อง ทั้งนี้ บริษัทฯ
ได้เตรียมพร้อมที่จะให้บริการโทรศัพท์เคลื่อนที่ในระบบ 3G บนคลื่นความถี่ 850 MHz ในเชิงพาณิชย์
รวมทั้งส่งเสริมการขายสมาร์ทโฟน เพื่อรองรับความต้องการของ
ผู้บริโภคสำหรับบริการที่ไม่ใช่เสียงที่มีแนวโน้มเพิ่มมากขึ้น ในขณะเดียวกัน
จะยังคงควบคุมรายจ่ายค่า IC อย่างใกล้ชิด

สำหรับทรูออนไลน์ คาดว่าบริการบรอดแบนด์จะยังคงเติบโตอย่างต่อเนื่อง
โดยมีแผนที่จะขยายตลาดลูกค้าระดับบน ในขณะเดียวกัน
จะยังคงรักษาระดับราคาให้สามารถแข่งขันได้ สำหรับลูกค้าระดับล่าง รวมทั้งขยายบริการ
ทั้งบรอดแบนด์และ Wi-Fi สู่ตลาดต่างจังหวัดเพิ่มขึ้น ยิ่งไปกว่านั้น
จะยังคงเน้นการเพิ่มรายได้จากบริการใหม่ๆ อาทิ บริการอินเทอร์เน็ตและดาต้า เกตเวย์
และบริการโทรศัพท์ทางไกลระหว่างประเทศ เพื่อช่วยชดเชยรายได้ที่ลดลงจากบริการด้านเสียง

ทรูวิชั่นส์จะยังคงขยายการเติบโตในตลาดระดับกลางและล่าง เพื่อเพิ่มจำนวนผู้ชมรายการ
รวมทั้งพัฒนารายได้จากการรับทำการโฆษณาในช่องรายการต่างๆ ควบคู่กับการเพิ่มช่องรายการ
รวมทั้งการพัฒนาเทคโนโลยีใหม่ๆ อาทิ การเปิดช่องรายการในระบบ High Definition
เพื่อให้สมาชิกได้รับประสบการณ์การรับชมที่ดียิ่งขึ้น นอกจากนั้น ยังคงมุ่งเน้นการรักษาฐานลูกค้า
โดยเฉพาะกลุ่มลูกค้าระดับบนอย่างต่อเนื่อง

ในปี 2553 ทรูมันนี่ จะเน้นการขยายจุดบริการให้ครอบคลุมมากขึ้น
รวมทั้งเพิ่มการประชาสัมพันธ์เพื่อให้บริการทัชซิม (บริการชำระค่าสินค้าและบริการ
รวมทั้งการทำธุรกรรมต่างๆ เพียงแตะโทรศัพท์เคลื่อนที่ที่มีทัชซิม ณ เครื่องอ่านสัญญาณ)
เป็นที่รู้จักในวงกว้าง ในขณะที่ทรูไลฟ์จะยังคงเป็นผู้ให้บริการคอนเท้นต์สำคัญๆ สำหรับกลุ่มทรู
ซึ่งรวมทั้ง แอพพลิเคชั่นสำหรับสมาร์ทโฟน และเกมออนไลน์

ผลการดำเนินงานโดยรวมประจำปี 2552

การวิเคราะห์ผลประกอบการของบริษัทฯ อยู่บนพื้นฐานของผลการดำเนินงานปกติ ไม่นับรวม
ผลกระทบจากรายการที่ไม่เกี่ยวข้องกับผลการดำเนินงานโดยตรง
ซึ่งปรากฏในตารางสรุปงบการเงินรวมของบริษัทฯ และบริษัทย่อย (ปรับปรุง)

-   แม้ต้องเผชิญกับสภาพเศรษฐกิจที่ท้าทาย
    แต่กลุ่มทรูมีผลการดำเนินงานค่อนข้างดีและเป็นไปตามเป้าหมาย
    ผลประกอบการของทรมูฟปรับตัวดีขึ้นมาก
    จากการเติบโตอย่างรวดเร็วของบริการแบบรายเดือนและบริการที่ไม่ใช่เสียง และค่า IC
    สุทธิที่ลดลงอย่างมาก การเติบโตของบริการบรอดแบนด์ ธุรกิจใหม่ๆ และคอนเวอร์เจนซ์
    สามารถชดเชยรายได้ที่ลดลงจากบริการเสียงที่ทรูออนไลน์ แม้ EBITDA และ
    อัตราการทำกำไร ณ ระดับ EBITDA จะได้รับผลกระทบจากการขยายธุรกิจใหม่
    กลยุทธ์การขยายตลาดสู่ลูกค้าระดับกลางและล่างของทรูวิชั่นส์ช่วยเพิ่มทั้งรายได้และยอดผู้ใช้บริการอย่างต่อเนื่อง
    แม้สภาวะเศรษฐกิจ และสภาวะถดถอยในอุตสาหกรรมการท่องเที่ยว
    จะส่งผลกระทบกับลูกค้าพรีเมี่ยมและลูกค้าธุรกิจ นอกจากนั้น ทรูวิชั่นส์ได้รับอนุญาตจาก อสมท
    ให้สามารถหารายได้จากการโฆษณา
    ซึ่งจะเป็นปัจจัยที่สร้างความเติบโตให้กับทรูวิชั่นส์ต่อไปในอนาคต

-   รายได้จากการให้บริการ ไม่รวม IC เพิ่มขึ้นร้อยละ 1.3 จากปี 2551 เป็น 52.6
    พันล้านบาท จากการเติบโตของ ทรูมูฟ ที่อัตราร้อยละ 3.4 ในขณะที่ ทรูออนไลน์ และ
    ทรูวิชั่นส์ เติบโตเล็กน้อย ในอัตราร้อยละ 1.5 และ 1.1 ตามลำดับ รายได้รวมของกลุ่มทรู
    (แต่ไม่รวมค่า IC) ในปี 2552 เพิ่มขึ้นร้อยละ 4.4 ส่วนหนึ่งจากการจำหน่ายสมาร์ทโฟน
    อันได้แก่ iPhone 3G และ 3G S และ Blackberry

-   EBITDA เพิ่มขึ้นร้อยละ 5.8 เป็น 19.6 พันล้านบาท
    โดยการเติบโตที่แข็งแกร่งของทรูมูฟที่อัตราร้อยละ 27.0 สามารถชดเชย EBITDA
    ที่ลดลงของทรูออนไลน์ (ร้อยละ 3.8) และทรูวิชั่นส์ (ร้อยละ 1.7) ได้ ทั้งนี้
    อัตราการทำกำไร ณ ระดับ EBITDA (คิดจากรายได้รวม ไม่รวมค่า IC) คงที่ที่ร้อยละ
    35.3 (หรือร้อยละ 35.0
    หากไม่รวมการกลับรายการค่าใช้จ่ายด้านคอนเท้นต์ที่เคยบันทึกไว้เกินในช่วงปีก่อนๆ ที่ทรูวิชั่นส์
    จำนวน 207 ล้านบาท ในไตรมาส 2 ปี 2552) เทียบกับร้อยละ 34.9 ในปี 2551
    ซึ่งเป็นผลจากการควบคุมค่าใช้จ่าย นอกจากนี้ อัตรากำไรขั้นต้นจากการขายสินค้า
    เพิ่มขึ้นเป็นร้อยละ 9.5 ในปี 2552 (จากร้อยละ 0.3 ในปี 2551)
    ในขณะที่รายได้เพิ่มขึ้นมากกว่า 2 เท่า

-   ค่าใช้จ่ายในการดำเนินงานโดยรวม ลดลงร้อยละ 0.3 เป็น 53.7 พันล้านบาท
    ส่วนใหญ่จากการลดลงของ
    ค่า IC และ ค่าเสื่อมราคาและค่าตัดจำหน่าย
    สามารถชดเชยการเพิ่มขึ้นของค่าใช้จ่ายในการกำกับดูแล ค่าใช้จ่ายที่เกี่ยวข้องกับโครงข่าย
    ค่าใช้จ่ายในการขายและบริหาร และต้นทุนขายได้ทั้งหมด

-   ค่าใช้จ่ายที่เกี่ยวข้องกับโครงข่าย ไม่รวม IC เพิ่มขึ้นร้อยละ 2.5 เป็น 15.6 พันล้านบาท
    ส่วนใหญ่เนื่องจากการขยายธุรกิจใหม่ของทรูออนไลน์ อาทิ
    บริการโทรศัพท์ทางไกลระหว่างประเทศ บริการทรูมันนี่และแพ็คเกจคอนเวอร์เจนซ์ของกลุ่มทรู

-   ค่าใช้จ่ายในการขายและบริหาร (เงินสด) เพิ่มขึ้นเล็กน้อย (ร้อยละ 0.5) เป็น 10.3
    พันล้านบาท ในขณะที่
    ค่าใช้จ่ายจากการขายลดลงร้อยละ 5.3 จากปีที่ผ่านมา จากมาตรการลดค่าใช้จ่าย
    โดยการเพิ่มกิจกรรมการตลาดที่มุ่งเน้นไปยังกลุ่มเป้าหมายโดยตรง
    แทนที่การโฆษณาผ่านสื่อวงกว้าง

-   ค่าใช้จ่ายด้านการกำกับดูแล เพิ่มขึ้นร้อยละ 3.8 เป็น 7.4 พันล้านบาท
    จากรายได้จากการให้บริการที่เพิ่มขึ้น ในขณะที่ ค่าใช้จ่ายจากการขายสินค้า
    เพิ่มขึ้นตามรายได้ที่เพิ่มขึ้น

-   ค่าเสื่อมราคาและค่าตัดจำหน่าย ลดลงร้อยละ 2.7 เป็น 10.8 พันล้านบาท
    ส่วนใหญ่จากการลดลงของ
    ค่าเสื่อมราคาและค่าตัดจำหน่ายของ ทรูมูฟ หลังลงนามในบันทึกข้อตกลง (Memorandum of
    Agreement) ร่วมกับ กสท
    ซึ่งสามารถชดเชยค่าเสื่อมราคาและค่าตัดจำหน่ายที่เพิ่มขึ้นของทรูออนไลน์ได้ทั้งหมด

-   ดอกเบี้ยจ่าย (สุทธิ) ลดลงเล็กน้อย (ร้อยละ 0.6) เป็น 6.8 พันล้านบาท
    จากการชำระคืนหนี้ รวมทั้ง การลดลงของอัตราดอกเบี้ยเฉลี่ย ซึ่งเป็นไปตามอัตราตลาด

-   ภาษีเงินได้ เพิ่มขึ้น 1.0 พันล้านบาท เป็น 1.9 พันล้านบาท
    ส่วนใหญ่จากภาษีเงินได้รอตัดบัญชีที่เพิ่มขึ้นที่
    ทรูมูฟ (426 ล้านบาท) และทรูออนไลน์ (347 ล้านบาท)

-   ขาดทุนจากการดำเนินงานปกติ มีจำนวนทั้งสิ้น 518 ล้านบาท เทียบกับกำไร 105
    ล้านบาทในปี 2551
    ส่วนใหญ่จากภาษีเงินได้รอตัดบัญชีเพิ่มขึ้น (847 ล้านบาท) และ
    จากส่วนของผู้ถือหุ้นส่วนน้อยที่ลดลง (1.0 พันล้านบาท)
    ซึ่งส่วนหนึ่งถูกชดเชยโดยการลดลงของค่าเสื่อมราคาและค่าตัดจ่าย รวมทั้งดอกเบี้ยจ่าย
    ทั้งนี้การลดลงของส่วนของผู้ถือหุ้นส่วนน้อย เป็นผลจากการรับรู้ผลขาดทุนของผู้ถือหุ้นส่วนน้อยใน
    ทรูมูฟลดลง หลังจากทรูมีการซื้อหุ้น BITCO/ทรูมูฟ ระหว่างปี
    กำไรสุทธิจากการดำเนินงานปกติ
    ก่อนภาษีเงินได้รอตัดบัญชี จำนวน 511 ล้านบาท เพิ่มขึ้นจากกำไร 288 ล้านบาทในปี 2551
    (ดูรายละเอียดใน การนำเสนองบการเงิน)

-   กำไรสุทธิส่วนที่เป็นของบริษัทฯ จำนวน 1.2 พันล้านบาท ในปี 2552
    ปรับตัวดีขึ้นจากขาดทุนสุทธิ
    2.4 พันล้านบาท ในปี 2551 หลังรวมกำไรจากอัตราแลกเปลี่ยน
    โดยส่วนใหญ่จากค่าเงินบาทแข็งตัว (33.5168 บาทต่อ ดอลล่าร์สหรัฐฯ ณ สิ้นปี 2552
    เทียบกับ 35.0824 บาทต่อ ดอลล่าร์สหรัฐฯ ณ สิ้นปี 2551 และ 36.5609 บาทต่อ 100
    เยน ณ สิ้นปี 2552 เทียบกับ 38.9808 บาทต่อ 100 เยน ณ สิ้นปี 2551)
    ทำให้มีกำไรจากอัตราแลกเปลี่ยนจำนวน 1.6 พันล้านบาท ในปี 2552
    (เทียบกับขาดทุนจากอัตราแลกเปลี่ยนจำนวน 2.6 พันล้านบาท ในปี 2551) ณ วันที่ 31
    ธันวาคม 2552 ทรูมีหนี้สินสกุลดอลล่าร์สหรัฐฯ จำนวน 1.1 พันล้านดอลล่าร์สหรัฐฯ
    และสกุลเงินเยนจำนวน 11 พันล้านเยน อย่างไรก็ตาม
    ทรูได้ทำประกันความเสี่ยงด้านอัตราแลกเปลี่ยนรวมทั้งอัตราดอกเบี้ย
    สำหรับเงินกู้ต่างประเทศส่วนใหญ่ไว้แล้ว (ดูรายละเอียดใน หมายเหตุประกอบงบการเงินที่
    38)

-   การปรับปรุงทางบัญชีที่สำคัญ
    ทรูมูฟขยายระยะเวลาคำนวณค่าเสื่อมราคาของสินทรัพย์ที่โอนให้กับ กสท
    หลังลงนามในบันทึกข้อตกลง (Memorandum of Agreement) ร่วมกับ กสท
    ในเดือนมกราคม 2552 ซึ่ง
    ทำให้ทรูมูฟได้รับสิทธิ์ตามกฎหมายที่จะใช้โครงข่ายและอุปกรณ์ที่ทรูมูฟได้สร้างและโอนให้กับ
    กสท
    เพื่อการให้บริการต่อไปอีก 5 ปี จนถึงปี 2561 และทำให้ค่าเสื่อมราคาลดลงเป็นจำนวน 825
    ล้านบาท (หรือสุทธิจำนวน 578 ล้านบาท หลังหักภาษีเงินได้รอตัดบัญชีที่เพิ่มขึ้น) ในปี 2552

-   การนำเสนองบการเงิน นับตั้งแต่ปี 2551 ทรูได้เปลี่ยนแปลงการนำเสนองบกำไรขาดทุน
    โดยมีการจัดประเภท ต้นทุนทางการเงิน (รวม ดอกเบี้ยจ่าย ดอกเบี้ยรับ กำไร (ขาดทุน)
    จากอัตราแลกเปลี่ยน และค่าใช้จ่ายทางการเงินอื่น) แม้ในงบกำไรขาดทุน (ปรับปรุง)
    จะยังคงแสดงรายการของต้นทุนทางการเงินแต่ละประเภท ในขณะเดียวกัน กำไร (ขาดทุน)
    จากอัตราแลกเปลี่ยน ได้ถูกปรับปรุง
    โดยรวมอยู่ภายใต้รายการที่ไม่เกี่ยวข้องกับการดำเนินงานปกติ นอกจากนั้น นับตั้งแต่ไตรมาส
    1 ปี 2552 ทรูได้แสดง ค่าใช้จ่ายในการขายและบริหาร แยกเป็น 2 รายการ ประกอบด้วย
    ค่าใช้จ่ายในการขาย และ ค่าใช้จ่ายในการบริหาร ทั้งนี้เป็นไปตามประกาศกระทรวงพาณิชย์
    สำหรับในรายงานฉบับนี้ ยังคงรายงานตัวเลขยอดรวม

-   เริ่มตั้งแต่ปี 2552 ทรูแสดงรายการ ภาษีเงินได้ แยกเป็น 2 รายการ ประกอบด้วย
    ภาษีเงินได้ในปีปัจจุบัน และ ภาษีเงินได้รอการตัดบัญชี นอกจากนั้น ยังแสดง ผลกำไร
    (ขาดทุน) จากการดำเนินงานปกติ ทั้งก่อน และหลัง ภาษีเงินได้รอการตัดบัญชี
    เพื่อลดผลกระทบจากความผันผวนของภาษีเงินได้รอการตัดบัญชี
    จากการที่ธุรกิจที่หลากหลายของกลุ่มทรู มีสภาวะการทำกำไร และมีรายการพิเศษ
    ที่ไม่เกี่ยวข้องกับการ
    ดำเนินงานปกติ ที่แตกต่างกัน

ตารางสรุปงบการเงินรวมของบริษัทฯ และบริษัทย่อย (ปรับปรุง)

[]

ตารางสรุปงบการเงิน แยกตามประเภทธุรกิจ

[]

โครงสร้างรายได้รวม แยกตามประเภทธุรกิจ

[]

ผลการดำเนินงานตามธุรกิจหลัก

ทรูมูฟ

-   ความสำเร็จอย่างต่อเนื่องในการบริหารค่า IC
    มีบทบาทสำคัญต่อการฟื้นตัวของทรูมูฟตั้งแต่ช่วงครึ่งปีหลังของปี 2551
    และดีขึ้นต่อเนื่องตลอดทั้งปี 2552 โดยทั้งรายได้ EBITDA และ อัตราการทำกำไร ณ ระดับ
    EBITDA เพิ่มขึ้น
    จากการเติบโตอย่างต่อเนื่องของบริการแบบรายเดือนและบริการที่ไม่ใช่เสียง
    โดยเป็นผลจากกลยุทธ์คอนเวอร์เจนซ์ และการความนิยมในสมาร์ทโฟนที่เพิ่มมากขึ้น
    ทั้งนี้สอดคล้องกับการที่บริษัทฯได้เปิดตัว iPhone ในประเทศไทย ในช่วงต้นปีที่ผ่านมา

-   ในปี 2552 รายได้จากการให้บริการ ไม่รวม IC เพิ่มขึ้นร้อยละ 3.4
    จากการเติบโตของบริการแบบรายเดือน ซึ่งช่วยเพิ่มรายได้จากบริการเสียง (ร้อยละ 2.4)
    และบริการที่ไม่ใช่เสียง (ร้อยละ 17.0) และชดเชยการลดลงในอัตราร้อยละ 24.5
    ของรายได้จากบริการโทรศัพท์ข้ามแดนระหว่างประเทศ
    ซึ่งเป็นผลจากสภาวะถดถอยในอุตสาหกรรมท่องเที่ยว ได้ทั้งหมด ทั้งนี้ การเติบโตของทรูมูฟ
    ถือว่าสูงกว่าตลาดโดยรวม ซึ่งรายได้หดตัว ร้อยละ 0.6 จากปีก่อนหน้า ส่งผลให้ ในปี 2552
    ส่วนแบ่งตลาดรายได้จากการให้บริการของทรูมูฟเพิ่มขึ้นเป็นร้อยละ 15.0 จากร้อยละ 14.4
    ในปี 2551

-   EBITDA เพิ่มขึ้นร้อยละ 27.0 เป็น 7.2 พันล้านบาท ซึ่งเป็นผลจากรายได้ที่เติบโตต่อเนื่อง
    รวมทั้ง ค่า IC สุทธิที่ลดลง และรายได้จากการจำหน่ายโทรศัพท์เคลื่อนที่ที่เพิ่มสูงขึ้น
    (รายได้จากการจำหน่ายโทรศัพท์เคลื่อนที่เพิ่มขึ้นมากกว่าร้อยละ 300 เป็น 2.5 พันล้านบาท
    ในขณะที่กำไรขั้นต้นจากการขายเพิ่มขึ้นเป็นร้อยละ 11.2 จากร้อยละ 6.4 ในปี 2551) ทั้งนี้
    อัตราการทำกำไร ณ ระดับ EBITDA (คิดจากรายได้รวม ไม่รวมค่า IC) เพิ่มขึ้นเป็นร้อยละ
    27.7 (จากร้อยละ 24.3 ในปี 2551)

-   รายจ่ายค่า IC สุทธิ มีจำนวนทั้งสิ้น 32 ล้านบาท ในปี 2552 โดยลดลงถึง 813 ล้านบาท
    จาก 845 ล้านบาทในปี 2551
    จากความสำเร็จอย่างต่อเนื่องของโปรโมชั่นโทรภายในโครงข่าย

-   ทรูมูฟมีจำนวนผู้ใช้บริการรายใหม่สุทธิรวมทั้งสิ้น 1,044,330 ราย ในปี 2552 หรือประมาณ
    1 ใน 3 ของตลาดผู้ใช้บริการรายใหม่สุทธิโดยรวม โดยลดลงจาก
    จำนวนผู้ใช้บริการรายใหม่สุทธิ 1.7 ล้านราย
    ในปี 2551 เนื่องจากตลาดถึงจุดอิ่มตัว อย่างไรก็ตาม ณ สิ้นปี 2552
    ทรูมูฟมีฐานลูกค้าเพิ่มขึ้นเป็น 15.8 ล้านราย
    และครองส่วนแบ่งตลาดรวมเพิ่มขึ้นเล็กน้อยเป็นร้อยละ 24.6 (จากร้อยละ 24.3
    ในปี 2551) รายได้รวมเฉลี่ยต่อเลขหมาย (Blended ARPU) ลดลงร้อยละ 11.0 เป็น
    115 บาท ในปี 2552 (เทียบกับลดลงร้อยละ 32 ใน ปี 2551) แต่ปรับตัวดีขึ้นตั้งแต่กลางปี
    2552 จากการแข่งขันในตลาดที่เริ่มคงตัว และ ทรูมูฟมีรายได้จากบริการแบบรายเดือนเพิ่มขึ้น

-   ผู้ใช้บริการระบบรายเดือน เพิ่มขึ้นร้อยละ 26.3 เป็น 1.2 ล้านราย หรือ
    คิดเป็นสัดส่วนร้อยละ 7.8 ของ
    ฐานลูกค้าโดยรวม (จากร้อยละ 6.6 ในปี 2551) โดยทรูมูฟมีส่วนแบ่งตลาดสูงถึงร้อยละ 67
    ของตลาด
    ผู้ใช้บริการรายใหม่สุทธิของบริการระบบรายเดือน
    ทำให้มีส่วนแบ่งตลาดผู้ใช้บริการระบบรายเดือนโดยรวม ที่ร้อยละ 19.1 (จากร้อยละ 16.0
    ในปี 2551) รายได้จากบริการระบบรายเดือนเติบโต ในอัตราร้อยละ 17.8
    จากกลยุทธ์คอนเวอร์เจนซ์และกระแสความนิยมของสมาร์ทโฟน

-   รายได้จากบริการที่ไม่ใช่เสียง เพิ่มขึ้นร้อยละ 17.0 จากปีก่อนหน้า เป็น 3.1
    พันล้านบาทในปี 2552 ส่วนใหญ่จากการเติบโตของบริการโมบาย อินเทอร์เน็ต
    ทำให้รายได้จากบริการที่ไม่ใช่เสียงมีสัดส่วนเพิ่มขึ้น
    เป็นร้อยละ 13.3 ของรายได้จากการให้บริการ ไม่รวมค่า IC (จากร้อยละ 11.8
    ในปีก่อนหน้า) ทั้งนี้ในไตรมาส 4
    ทรูมูฟได้มีการนำเอาระบบคำนวณอัตราค่าบริการการเชื่อมต่อข้อมูลที่ยืดหยุ่นมาใช้
    ทำให้สามารถนำเสนออัตราค่าบริการได้อย่างหลากหลาย

-   ค่าใช้จ่ายในการดำเนินงานโดยรวม ลดลงร้อยละ 3.0 เป็น 30.1 พันล้านบาท
    ส่วนใหญ่จากการลดลงของ
    ค่า IC ค่าเสื่อมราคาและค่าตัดจำหน่าย โดยค่าใช้จ่ายหลักในการดำเนินงาน หรือ
    ค่าใช้จ่ายที่เป็นเงินสด เกี่ยวกับค่าใช้จ่ายโครงข่าย และค่าใช้จ่ายในการขาย และบริหาร
    เพิ่มขึ้นร้อยละ 1.4 ส่วนใหญ่จากการ
    ค่าใช้จ่ายทั่วไปในการบริหาร ทั้งนี้
    การควบคุมค่าใช้จ่ายทำให้ค่าใช้จ่ายจากการขายลดลงร้อยละ 5.8

-   ค่าเสื่อมราคาและค่าตัดจำหน่าย ลดลงร้อยละ 19.4 เป็น 4.1 พันล้านบาท
    จากการขยายระยะเวลาคำนวณ
    ค่าเสื่อมราคาของสินทรัพย์ที่โอนให้กับ กสท หลังลงนามในบันทึกข้อตกลงร่วมกัน กับ กสท
    ในเดือนมกราคม 2552

-   ดอกเบี้ยจ่าย (สุทธิ) เพิ่มขึ้นร้อยละ 7.8 เป็น 3.6 พันล้านบาท ในขณะที่ ภาษีเงินได้
    เพิ่มขึ้นเป็น 787 ล้านบาท ส่วนใหญ่เนื่องจาก ภาษีเงินได้รอตัดบัญชีที่เพิ่มขึ้น
    หลังการขยายระยะเวลาคำนวณค่าเสื่อมราคาของ
    สินทรัพย์ที่โอนให้กับ กสท เมื่อต้นปี หลังการลงนามในบันทึกข้อตกลงร่วมกัน กับ กสท

-   ขาดทุนสุทธิจากการดำเนินงานปกติ มีจำนวนทั้งสิ้น 1.4 พันล้านบาท
    (ปรับตัวดีขึ้นจากขาดทุนสุทธิ
    3.2 พันล้านบาท ในปี 2551) ส่วนใหญ่เนื่องจาก EBITDA ที่ปรับตัวดีขึ้น
    และค่าเสื่อมราคาและ
    ค่าตัดจำหน่ายที่ลดลง สามารถชดเชยดอกเบี้ยจ่ายและภาษีเงินได้รอตัดบัญชีที่เพิ่มขึ้น
    หากไม่รวม
    ภาษีเงินได้รอตัดบัญชี ทรูมูฟรายงานผลขาดทุนสุทธิจากการดำเนินงานปกติเป็นจำนวน 624
    ล้านบาท (เทียบกับขาดทุนสุทธิ 2.9 พันล้านบาทในปี 2551)

-   ในปี 2552 ทรูได้เพิ่ม สัดส่วนการถือหุ้น ใน BITCO/ทรูมูฟ เป็นร้อยละ 98.9 (จากร้อยละ
    77.2 ในปี 2551) โดยผ่านการเพิ่มทุนประมาณ 2.6 พันล้านบาท ในเดือนมีนาคม 2552
    และการซื้อคืนหุ้น BITCO จากเครือเจริญโภคภัณฑ์ จำนวน 3.5 พันล้านบาท ในเดือนมิถุนายน
    2552

ทรูออนไลน์

-   การเติบโตของบริการบรอดแบนด์ ธุรกิจใหม่ๆ และบริการคอนเวอร์เจนซ์
    ยังคงสามารถชดเชยรายได้ที่
    ลดลงจากบริการด้านเสียง (บริการโทรศัพท์พื้นฐานและบริการเสริมต่างๆ
    บริการโทรศัพท์สาธารณะและบริการวีพีซีที)
    โดยบริการบรอดแบนด์ยังคงเติบโตต่อเนื่องในอัตราเลขสองหลัก
    แม้จะต้องเผชิญกับสภาวะเศรษฐกิจและการแข่งขันที่ท้าทาย
    ในขณะที่ยังคงสามารถรักษาความเป็นผู้นำในตลาดจากการนำเสนอแพ็คเกจต่างๆ
    ที่มีความน่าสนใจสำหรับลูกค้า ทำให้รายได้ต่อเลขหมายอยู่ในระดับที่สูงสุดในตลาด ณ ปัจจุบัน

-   เมื่อเทียบกับปีที่ผ่านมา รายได้จากการให้บริการ เพิ่มขึ้นร้อยละ 1.5 เป็น 26.4 พันล้านบาท
    เนื่องจากการ
    เติบโตของบริการบรอดแบนด์ (ร้อยละ 11.4) ธุรกิจใหม่ๆ และบริการคอนเวอร์เจนซ์
    (ร้อยละ 26.6) สามารถชดเชยรายได้จากบริการด้านเสียงที่ลดลง
    ทั้งนี้อัตราการเติบโตของรายได้ที่อัตราร้อยละ 1.5 ดังกล่าว
    นับว่าลดลงจากอัตราการเติบโตร้อยละ 6.0 ในปี 2551
    เนื่องจากรายได้จากบริการด้านเสียงลดลงในอัตราที่เร็วขึ้น (ร้อยละ 15.9 ในปี 2552
    เทียบกับร้อยละ 11.1 ในปี 2551)

-   EBITDA ลดลงร้อยละ 3.8 เป็น 9.8 พันล้านบาท ในขณะที่ อัตราการทำกำไร ณ ระดับ
    EBITDA ลดลงเป็นร้อยละ 36.4 (จากร้อยละ 38.1 ในปี 2551) จากค่าใช้จ่ายที่เพิ่มขึ้น
    ส่วนใหญ่เป็นค่าใช้จ่ายที่เกี่ยวข้องกับการขยายธุรกิจใหม่ ซึ่งในระยะเริ่มแรก
    ยังมีอัตรากำไรที่ต่ำกว่าธุรกิจดั้งเดิม

-   ค่าใช้จ่ายในการดำเนินงานโดยรวม เพิ่มขึ้นร้อยละ 5.8 เป็น 22.9 พันล้านบาท
    โดยส่วนใหญ่จากการเพิ่มขึ้นของค่าเสื่อมราคาและค่าตัดจำหน่าย
    และค่าใช้จ่ายในการดำเนินงานด้านโครงข่าย
    ซึ่งส่วนใหญ่เกี่ยวข้องกับการขยายธุรกิจใหม่และการนำเสนอบริการคอนเวอร์เจนซ์

-   ค่าเสื่อมราคาและค่าตัดจำหน่าย เพิ่มขึ้น 663 ล้านบาท (เป็น 5.8 พันล้านบาท)
    ส่วนใหญ่จากบริการ
    บรอดแบนด์ บริการเช่าซื้อรถยนต์ และบริการคอนเวอร์เจนซ์

-   ดอกเบี้ยจ่าย (สุทธิ) ลดลงเป็น 3.1 พันล้านบาท (จาก 3.4 พันล้านบาท ในปี 2551)
    ส่วนใหญ่เนื่องจากการชำระคืนเงินต้น ในขณะที่ ภาษีเงินได้ เพิ่มขึ้น 420 ล้านบาท เป็น 553
    ล้านบาท จากปีก่อนหน้า
    จากผลของการกลับรายการหนี้สินภาษีเงินได้รอตัดบัญชีที่เกี่ยวข้องกับค่าความนิยมติดลบ
    (negative goodwill) จำนวน 786 ล้านบาท ในไตรมาส 4 ปี 2551

-   ขาดทุนสุทธิจากการดำเนินงานปกติ จำนวน 101 ล้านบาท เทียบกับกำไรสุทธิ 1.2
    พันล้านบาท ในปี 2551 ส่วนใหญ่เนื่องจากค่าเสื่อมราคาและค่าตัดจำหน่าย
    รวมทั้งภาษีเงินได้รอตัดบัญชีที่เพิ่มสูงขึ้น หากไม่รวมภาษีเงินได้รอตัดบัญชี
    ทรูออนไลน์มีกำไรสุทธิจากการดำเนินงานปกติจำนวน 45 ล้านบาท เมื่อเทียบกับกำไรสุทธิ
    1.0 พันล้านบาท ในปี 2551

-   กำไรสุทธิ จำนวน 2.1 พันล้านบาท รวมเงินปันผลจากบริษัทในเครือจำนวน 1.5 พันล้านบาท
    ในปี 2552 เทียบกับกำไรสุทธิ 2.6 พันล้านบาท ในปี 2551
    ซึ่งรวมเงินปันผลจากบริษัทในเครือ จำนวน 2.6 พันล้านบาท

-   รายได้บริการด้านเสียง ลดลงร้อยละ 15.9 ในปี 2552 เป็น 8.6 พันล้านบาท
    ซึ่งเป็นการลดลงของ
    รายได้บริการโทรศัพท์พื้นฐาน (ร้อยละ 13.8) บริการ PCT (ร้อยละ 37.8)
    และบริการโทรศัพท์สาธารณะ (ร้อยละ 24.2) จำนวนผู้ใช้บริการโทรศัพท์พื้นฐาน ลดลง
    44,197 ราย เป็น 1.86 ล้านราย ในขณะที่รายได้ต่อเลขหมาย ลดลงร้อยละ 8.7
    จากปีที่ผ่านมา เป็น 303 บาทต่อเดือน จำนวนลูกค้า PCT ลดลงร้อยละ 27.9 เป็น
    197,216 ราย โดยรายได้เฉลี่ยต่อเลขหมายลดลงร้อยละ 10.2 เป็น 153 บาท
    บริการโทรศัพท์สาธารณะ มีรายได้ต่อตู้ลดลง ร้อยละ 26.0 เป็น 1,081 บาท

-   รายได้บริการบรอดแบนด์ เติบโตในอัตราร้อยละ 11.4 เป็น 5.5 พันล้านบาท
    โดยมีจำนวนผู้ใช้บริการเพิ่มขึ้นร้อยละ 9.2 ในขณะที่ รายได้ต่อเลขหมายเพิ่มขึ้นร้อยละ 1.7
    เนื่องจากมีผู้ใช้บริการแพ็คเกจความเร็วสูงเพิ่มขึ้น ในปี 2552
    กลุ่มทรูมีจำนวนผู้ใช้บริการบรอดแบนด์รายใหม่สุทธิเพิ่มขึ้น 58,058 ราย (เทียบกับ 84,176
    ราย ในปี 2551) ทำให้มีผู้ใช้บริการรวมทั้งสิ้น 690,519 ราย
    โดยมีจำนวนผู้ใช้บริการรายใหม่สุทธิในไตรมาส 4 ทั้งสิ้น 25,834 ราย
    จากการเปิดตัวแคมเปญใหม่ “เล่นเน็ตแรง พร้อมดูหนังชัดกับทรูไลฟ์ฟรีวิว 40 ช่อง”
    ในไตรมาสที่ 4 เพิ่มความเร็วสูงสุดเป็น 16 Mbps ซึ่งเป็นความเร็วที่สูงที่สุดในตลาดปัจจุบัน

-   ผู้ใช้บริการ Wi-Fi เพิ่มขึ้นมากกว่า 2 เท่า เป็น 262,554 ราย โครงข่าย Wi-Fi
    ที่ครอบคลุม ด้วยจุดเชื่อมต่อ Wi-Fi ประมาณ 18,000 จุด ทำให้กลุ่มทรูเป็นผู้ให้บริการ
    Wi-Fi ที่ใหญ่ที่สุดในประเทศ ซึ่งช่วยส่งเสริมให้บริการบรอดแบนด์มีการเติบโตต่อเนื่อง

-   บริการโครงข่ายข้อมูล มีรายได้ที่ลดลงร้อยละ 5.9 เป็น 2.6 พันล้านบาท
    โดยมีจำนวนวงจรที่เพิ่มขึ้นสุทธิ 2,199 วงจร (ลดลงจาก 3,765 วงจรในปี 2551)
    ทำให้มีวงจรที่ให้บริการรวม จำนวน 19,940
    ทั้งนี้รายได้เฉลี่ยต่อวงจร ลดลงร้อยละ 11.3 เป็น 8,696 บาทต่อวงจร
    เนื่องจากการที่อุตสาหกรรม
    เปลี่ยนแปลงไปสู่เทคโนโลยี IP ที่มีราคาต่ำลง

-   ธุรกิจใหม่ๆ (อาทิ บริการโทรศัพท์ทางไกลระหว่างประเทศ บริการอินเทอร์เน็ตและดาต้า
    เกตเวย์) และบริการคอนเวอร์เจนซ์เติบโตอย่างต่อเนื่องในอัตราร้อยละ 26.6 จากปี 2551
    ทั้งนี้ รายได้จากบริการโทรศัพท์ทางไกลระหว่างประเทศของทรูเพิ่มขึ้นร้อยละ 23.9 เป็น
    704 ล้านบาท และทำให้สามารถครองส่วนแบ่งตลาดเพิ่มขึ้น
    จากการนำเสนออัตราค่าโทรราคาประหยัด โดยร้อยละ 86
    ของปริมาณโทรศัพท์ทางไกลระหว่างประเทศของทรูมูฟ
    มาจากการใช้บริการโทรศัพท์ทางไกลระหว่างประเทศผ่านบริการ “006” ของกลุ่มทรู
    ซึ่งเพิ่มขึ้นจากร้อยละ 60 ในปีก่อนหน้า นอกจากนี้ ในปี 2552 ทรูมีรายได้จากบริการดาต้า
    เกตเวย์เพิ่มขึ้น
    หลังได้รับใบอนุญาตจากคณะกรรมการกิจการโทรคมนาคมแห่งชาติในเดือนตุลาคม 2551

ทรูวิชั่นส์

-   ทรูวิชั่นส์มีผลประกอบการที่ดีพอสมควรในปี 2552
    แม้ต้องเผชิญกับความท้าทายของสภาวะเศรษฐกิจโดยรวม ซึ่งส่งผลให้ผู้ใช้บริการระดับบน
    เปลี่ยนไปใช้แพ็คเกจราคาถูกลงหรือยกเลิกบริการ ในขณะที่
    การชะลอตัวของอุตสาหกรรมท่องเที่ยว ส่งผลกระทบกับกลุ่มลูกค้าธุรกิจ
    ซึ่งอยู่ในอุตสาหกรรมโรงแรมและอพาร์ทเม้นท์ อย่างไรก็ตาม
    กลยุทธ์การขยายตลาดสู่ลูกค้าระดับกลางและล่าง มีส่วนให้ทั้งรายได้
    และยอดผู้ใช้บริการเติบโตอย่างต่อเนื่อง นอกจากนี้
    ทรูวิชั่นส์เริ่มออกอากาศโฆษณาผ่านช่องรายการต่างๆ อย่างค่อยเป็นค่อยไป
    นับตั้งแต่เดือนพฤศจิกายน โดยคาดว่าจะมีรายได้จากค่าโฆษณาประมาณ 700 ถึง 1,000
    ล้านบาทในปี 2553 ซึ่งเป็นประมาณการรายได้ที่เพิ่มขึ้น
    เนื่องจากได้รับกระแสตอบรับที่ดีจากตลาด

-   รายได้จากการให้บริการโดยรวม เพิ่มขึ้นร้อยละ 1.1 จากปีก่อนหน้า เป็น 9.5 พันล้านบาท
    ส่วนใหญ่จากรายได้จากค่าสมาชิกและค่าติดตั้ง ที่เพิ่มขึ้นร้อยละ 1.5 จากปี 2551
    รวมทั้งจากค่าโฆษณา ซึ่งสามารถ
    ชดเชยรายได้จากดนตรีและสาระบันเทิงที่ลดลง
    (ส่วนใหญ่เนื่องจากมีรายได้จากคอนเสิร์ตลดลง)

-   EBITDA ลดลงร้อยละ 1.7 เป็น 2.6 พันล้านบาท ส่วนใหญ่จากการขายกล่องรับสัญญาณลดลง
    ในขณะที่ อัตราการทำกำไร ณ ระดับ EBITDA เพิ่มขึ้นเป็นร้อยละ 27.0 (จากร้อยละ 26.1
    ในปี 2551) และหาก
    ไม่รวมรายการที่เกิดขึ้นเพียงครั้งเดียว
    จากการกลับรายการค่าใช้จ่ายด้านคอนเท้นต์ที่เคยบันทึกไว้เกินในปีก่อนๆ จำนวน 207
    ล้านบาท ในปี 2552 EBITDA ลดลงในอัตราร้อยละ 9.4 ในขณะที่ อัตราการทำกำไร ณ
    ระดับ EBITDA ลดลงเป็นร้อยละ 24.8 ในปี 2552
    โดยมีสาเหตุส่วนใหญ่จากค่าคอนเท้นต์ที่เพิ่มขึ้น
    ซึ่งส่วนใหญ่เกี่ยวข้องกับช่องรายการในประเทศที่เพิ่มขึ้น และรายการฟุตบอลพรีเมียร์ลีก
    ในขณะที่ การให้ความสำคัญกับการควบคุมค่าใช้จ่าย
    ทำให้ค่าใช้จ่ายด้านการขายลดลงถึงร้อยละ 14.6

-   ค่าใช้จ่ายในการดำเนินงานโดยรวม ลดลงร้อยละ 5.0 เป็น 8.1 พันล้านบาท
    ส่วนใหญ่เนื่องจาก ค่าใช้จ่ายในการขายกล่องรับสัญญาณลดลง
    ซึ่งเป็นไปในทิศทางเดียวกับรายได้จากการขายกล่องรับสัญญาณที่ลดลง
    นอกจากนี้ยังเป็นผลจากการกลับรายการค่าใช้จ่ายด้านคอนเท้นต์ที่เคยบันทึกไว้เกินในปีก่อนๆ
    หากไม่รวมรายการดังกล่าว ค่าใช้จ่ายหลักในการดำเนินงาน เพิ่มขึ้นร้อยละ 3.2
    ส่วนใหญ่จากค่าใช้จ่ายด้านคอนเท้นต์และการเพิ่มช่องรายการ

-   ค่าเสื่อมราคาและค่าตัดจำหน่าย เพิ่มขึ้นร้อยละ 3.6 เป็น 994 ล้านบาท
    ส่วนใหญ่จากการลงทุนในอุปกรณ์ใหม่ จากการเพิ่มช่องรายการ

-   ดอกเบี้ยจ่าย (สุทธิ) ลดลงร้อยละ 9.0 เป็น 103 ล้านบาท ส่วนใหญ่จากการชำระคืนเงินกู้
    ภาษีเงินได้
    เพิ่มขึ้นเป็น 534 ล้านบาท เนื่องจากกำไรจากบริษัทในเครือเพิ่มขึ้น
    รวมทั้งจากภาษีเงินได้รอตัดบัญชีที่เพิ่มขึ้น

-   กำไรสุทธิจากการดำเนินงานปกติ ลดลงร้อยละ 15.7 เป็น 983 ล้านบาท
    เนื่องจากค่าเสื่อมราคาและ
    ภาษีเงินได้รอตัดบัญชีที่เพิ่มขึ้น หากไม่รวมภาษีเงินได้รอตัดบัญชี
    กำไรสุทธิจากการดำเนินงานปกติ
    ลดลงเป็น 1.0 พันล้านบาท

-   กำไรสุทธิส่วนที่เป็นของบริษัทฯ เพิ่มขึ้นเป็น 1.1 พันล้านบาท (จาก 858
    ล้านบาทในปี 2551) ส่วนใหญ่จากกำไรจากอัตราแลกเปลี่ยนที่เพิ่มขึ้น

-   กลยุทธ์การขยายตลาดสู่ลูกค้าระดับกลางและล่าง ยังคงช่วยเพิ่มจำนวนผู้ใช้บริการของทรูวิชั่นส์
    อย่างต่อเนื่อง โดยจำนวนผู้ใช้บริการเพิ่มขึ้นร้อยละ 13.2 เป็น 1,663,407 ราย ณ สิ้นปี
    2552 ในขณะที่
    ผู้ใช้บริการแพ็คเกจโปรโมชั่นระหว่างทรูวิชั่นส์และทรูมูฟ มีจำนวนเพิ่มขึ้น 196,355 ราย
    หรือเพิ่มขึ้นร้อยละ 24 เป็น กว่า 1.0 ล้านราย นอกจากนั้น
    อัตราการเปลี่ยนแพ็คเกจไปเป็นแพ็คเกจราคาสูงขึ้น (upselling rate) เพิ่มขึ้นเป็นร้อยละ
    38.5 (จากร้อยละ 30.4 ในปีที่ผ่านมา) อย่างไรก็ตาม ในช่วงครึ่งปีหลังของปี 2552
    จำนวนผู้ใช้บริการแพ็คเกจสำหรับลูกค้าระดับกลางและล่างเพิ่มขึ้นในอัตราที่ลดลงเนื่องจากนโยบายการเก็บค่าธรรมเนียมแรกเข้าเพื่อคัดกรองลูกค้าที่มีคุณภาพ

-   ผู้ใช้บริการที่มีค่าบริการรายเดือน (แพ็คเกจมาตรฐานและแพ็คเกจพรีเมียม) เพิ่มขึ้น
    128,719 หรือ
    ร้อยละ 16.1 แม้จะได้รับผลกระทบจากสภาวะเศรษฐกิจโดยรวม
    ซึ่งทำให้ลูกค้าพรีเมียมหันไปใช้บริการแพ็คเกจที่มีราคาถูกลง

-   การรับทำการโฆษณาในช่องรายการต่างๆ ทรูวิชั่นส์ได้เริ่มทำการโฆษณาตั้งแต่
    เดือนพฤศจิกายน 2552
    โดยในปี 2553 ทรูวิชั่นส์จะค่อยๆ เพิ่มช่องรายการเพื่อออกอากาศโฆษณา
    ซึ่งรวมทั้งช่องรายการที่
    ทรูวิชั่นส์รับมาออกอากาศ (Turnaround channel)
    นอกจากนี้ยังมีแผนจะเพิ่มศักยภาพในการโฆษณาผ่านแผนธุรกิจต่างๆ อาทิ
    การแบ่งเวลาขายโฆษณา การแบ่งรายได้ค่าโฆษณา
    รวมทั้งการเป็นพันธมิตรกับคู่ค้าเพื่อผลิตช่องรายการต่างๆ

ทรูมันนี่และทรูไลฟ์

-   ทรูมันนี่และทรูไลฟ์ยังคงมีบทบาทสำคัญในการสนับสนุนกลยุทธ์คอนเวอร์เจนซ์
    ในฐานะผู้ให้บริการดิจิตอลคอนเทนต์และบริการต่างๆ ของกลุ่มทรู

-   ในปี 2552 ทรูมันนี่ยังได้ขยายการใช้บัตรเงินสดทรูมันนี่ไปยังคู่ค้าอื่นๆ ที่อยู่นอกกลุ่มทรู
    รวมทั้งได้
    ขยายเครือข่ายจุดรับชำระค่าสินค้าและบริการ ทรูมันนี่ เอ็กเพรสให้ครอบคลุมทั่วประเทศ
    นอกจากนั้น
    ผู้ใช้บริการทรูมันนี่บนโทรศัพท์เคลื่อนที่ทรูมูฟ (e-Wallet) มีจำนวนเพิ่มขึ้นร้อยละ 34.2 เป็น
    5.7 ล้านราย ณ สิ้นปี 2552
    จากการนำเสนอแพ็คเกจรวมบริการภายในกลุ่มทรูไปด้วยกันและจากลูกค้าเกมออนไลน์

-   บริการเกมออนไลน์ของทรูไลฟ์มีผลประกอบการที่ดีต่อเนื่อง โดยเกม สเปเชียล ฟอร์ซ
    (Special Force)
    ยังคงได้รับความนิยมสูง ในขณะที่เกมใหม่ๆ อาทิ Point Blank และ FIFA Online
    มีกระแสตอบรับที่ดีจากผู้ใช้บริการ นอกจากนั้น ในปี 2552 ทรูไลฟ์ได้เปิดตัว “True App
    Center” เพื่อสร้างนักพัฒนาซอฟต์แวร์คนไทย
    สำหรับแอพพลิเคชั่นบนโทรศัพท์เคลื่อนที่ทุกแพลตฟอร์ม โดยมีเป้าหมายที่จะ
    ส่งเสริมการพัฒนาคอนเท้นต์ต่างๆ
    ซึ่งจะมีบทบาทสำคัญในการกระตุ้นการเติบโตของบริการที่ไม่ใช่เสียงในอนาคต

งบดุลรวม และงบกระแสเงินสดรวม

[]

การวิเคราะห์ฐานะทางการเงิน

สินทรัพย์

-   สินทรัพย์รวมของบริษัทฯ ณ 31 ธันวาคม 2552 มีจำนวน 116.4 พันล้านบาท
    ลดลงในอัตราร้อยละ 1.4 (ลดลง 1.6 พันล้านบาท) จากปี 2551
    ส่วนใหญ่มาจากการลดลงของที่ดิน อาคาร และอุปกรณ์ (สุทธิ)

-   เงินสดและเงินสดที่มีภาระผูกพัน มีจำนวน 6.3 พันล้านบาท โดยเพิ่มขึ้นจาก 5.8 พันล้านบาท
    ณ สิ้นปี 2551

-   ลูกหนี้การค้า (สุทธิ) เพิ่มขึ้นในอัตราร้อยละ 4.4 เป็น 8.3 พันล้านบาท
    โดยส่วนใหญ่จากการมีรายได้เพิ่ม นอกจากนั้น ยังมีผลจากการที่ทรูมูฟมีลูกค้ารายเดือนเพิ่มขึ้น
    รวมทั้งมีผลกระทบจากสภาพเศรษฐกิจโดยรวม

-   ที่ดิน อาคาร และอุปกรณ์ (สุทธิ) ลดลง 2.7 พันล้านบาท เป็น 68.7 พันล้านบาท
    ส่วนใหญ่เนื่องจาก
    ค่าเสื่อมราคาและค่าตัดจำหน่ายจำนวน 9.9 พันล้านบาท ซึ่งสูงกว่าการลงทุนเพิ่มในที่ดิน
    อาคาร และอุปกรณ์ใหม่ ทั้งนี้ในระหว่างปี
    กลุ่มทรูรับรู้การด้อยค่าของอุปกรณ์ที่เกี่ยวข้องกับทรูวิชั่นส์ จำนวน
    68 ล้านบาท

หนี้สิน

-   หนี้สินรวมของบริษัทฯ ลดลง 5.6 พันล้านบาท เป็น 105.8 พันล้านบาท ณ สิ้นปี 2552
    ส่วนใหญ่มาจากการลดลงของเงินกู้ระยะยาว โดยกลุ่มทรูมีการชำระคืนหนี้สินจำนวน 6.8
    พันล้านบาทในระหว่างปี

-   เจ้าหนี้การค้าสุทธิ ลดลง 838 ล้านบาท เป็น 7.1 พันล้านบาท
    ส่วนใหญ่จากชำระคืนเจ้าหนี้การค้าในปีที่ผ่านมา

-   หนี้สินหมุนเวียนอื่น เพิ่มขึ้น 692 ล้านบาท
    ส่วนใหญ่จากเงินมัดจำสำหรับการขายบัตรเงินสดจาก
    ตัวแทนจำหน่าย

-   เงินกู้ยืมระยะยาวโดยรวม (รวมส่วนที่ถึงกำหนดชำระในปัจจุบัน) ลดลง 7.4 พันล้านบาท
    เป็น 73.0 พันล้านบาท (รวมหนี้สินภายใต้สัญญาเช่าทางการเงิน จำนวน 6.5 พันล้านบาท)
    ส่วนใหญ่จากการชำระคืนหนี้เงินกู้ระยะยาว

-   หนี้สินภายใต้สัญญาให้ดำเนินการฯ เพิ่มขึ้น 2.0 พันล้านบาท เป็น 4.5 พันล้านบาท ส่วนใหญ่
    เนื่องจากบันทึก “สิทธิในการดำเนินการ” ของ ทรูมูฟ เป็นสินทรัพย์ไม่มีตัวตน และ
    “หนี้สินภายใต้สัญญาอนุญาตให้ดำเนินการ” จำนวน 2.3 พันล้านบาท ในงบดุลรวม
    หลังการลงนามบันทึกข้อตกลงร่วมกัน กับ กสท
    เพื่อสะท้อนประมาณการต้นทุนของการได้มาซึ่งสิทธิในการใช้สินทรัพย์ที่โอนให้แก่ กสท
    ต่อไปอีกห้าปี ภายหลังสัญญาอนุญาตให้ดำเนินการสิ้นสุดลงในปี 2556

-   ในเดือนกุมภาพันธ์ 2553 คณะกรรมการบริษัท มีมติเห็นชอบแผนการออกหุ้นกู้เพิ่มเติม ไม่เกิน
    30 พันล้านบาท เพื่อรีไฟแนนซ์หนี้เดิม เป็นเงินทุนหมุนเวียน หรือ เพื่อการขยายธุรกิจ ทั้งนี้
    การออก
    หุ้นกู้ใหม่อยู่ในกระบวนการรอมติเห็นชอบจากผู้ถือหุ้นในการประชุมในเดือนเมษายน 2553
    ซึ่งจะเป็นการเพิ่มความคล่องตัวสำหรับทางเลือกการหาเงินทุนของกลุ่มทรูในอนาคต

-   บริษัทฯ ได้ปฏิบัติตามข้อผูกพันทางการเงินที่ตกลงไว้กับผู้ถือหุ้นกู้ ตามตารางที่แสดงด้านล่าง
    ทั้งนี้ หากบริษัทฯไม่สามารถปฏิบัติตามข้อผูกพันทางการเงินดังกล่าวได้ บริษัทฯ
    จำเป็นต้องทำเอกสารขอผ่อนผันกับผู้ถือหุ้นกู้ ทั้งนี้ หาก บริษัทฯ ซึ่งเป็นผู้ออกหุ้นกู้
    ไม่ได้รับการผ่อนผัน และส่งผลให้เกิดกรณีผิดนัด
    ผู้ถือหุ้นกู้สามารถเรียกคืนเงินลงทุนในหุ้นกู้ดังกล่าวได้
    หากได้รับความเห็นชอบจากเสียงส่วนใหญ่ของกลุ่มเจ้าหนี้มีประกันและเป็นไปตามเงื่อนไขในเอกสารทางการเงินของบริษัทฯ

  หุ้นกู้ของบริษัทฯ ประกอบด้วย หุ้นกู้มีประกันชนิดทยอยชำระคืนเงินต้น ครั้งที่ 1/2547
  (TRUE117A) ครั้งที่ 1/2552 (TRUE144A) และ ครั้งที่ 2/2552 (TRUE151A)

+-------------------+-------------------------------+-----------------+
| ชื่อหุ้นกู้             | ข้อผูกพัน                        | อัต              |
|                   |                               | ราส่วนที่คำนวณล่าสุด |
|                   | (ต้องเ                         |                 |
|                   | ป็นไปตามอัตราส่วนที่กำหนดตลอดเวลา) | (ณ 31 ธันวาคม    |
|                   |                               | 2552) *         |
+-------------------+-------------------------------+-----------------+
| TRUE117A (ครั้งที่    | อัตราส่วนความสามารถในการชำระหนี้  | 1.33            |
| 1/2547)           | >=1.2                         |                 |
|                   | อัตราส่วนหนี้สินสุทธิ ต่อ EBITDA <= 5 | 3.40            |
+-------------------+-------------------------------+-----------------+
| TRUE144A (ครั้งที่    | อัตราส่วนหนี้สินสุทธิ ต่อ EBITDA <= 5 | 3.40            |
| 1/2552)           |                               |                 |
+-------------------+-------------------------------+-----------------+
| TRUE151A (ครั้งที่    | อัตราส่วนหนี้สินสุทธิ ต่อ EBITDA <= 5 | 3.40            |
| 2/2552)           |                               |                 |
+-------------------+-------------------------------+-----------------+

  หมายเหตุ : * อ้างอิงจาก งบการเงิน (ตรวจสอบแล้ว) ของ บริษัท ทรู
  และงบการเงินเบื้องต้นผู้ค้ำประกันที่เป็นบริษัทในเครือ 6 แห่ง

  หนี้สินสุทธิ ได้แก่ หนี้สินที่ก่อดอกเบี้ยทั้งหมด โดยไม่รวมสินเชื่อจากผู้ขายอุปกรณ์
  ซึ่งอยู่ในรูปเอกสารการยืดเวลาการชำระหนี้ (deferred payment note) หักลบด้วย เงินสด
  เงินสดที่มีภาระผูกพัน และเงินลงทุนชั่วคราว

  EBITDA คำนวณโดยการรวม 1) ผลกำไร (ขาดทุน) สุทธิ 2) หักด้วย กำไร (ขาดทุน)
  จากอัตราแลกเปลี่ยน และกำไรจากการขายที่ดิน อาคาร และอุปกรณ์
  และรายได้อื่นที่ไม่ใช่เงินสด (ถ้ามี) ออกจากกำไร (ขาดทุน) สุทธิ และ 3) บวกกลับ
  ค่าเสื่อมราคาและค่าตัดจำหน่าย ค่าเผื่อหนี้สงสัย
  จะสูญ ดอกเบี้ยจ่าย (รวมต้นทุนทางการเงินอื่น) ค่าใช้จ่ายอื่นที่ไม่ใช่เงินสด (ถ้ามี) และ
  ภาษีเงินได้

  อัตราส่วนที่คำนวณได้ อ้างอิงจากงบการเงินของ บริษัท ทรู
  และงบการเงินผู้ค้ำประกันที่เป็นบริษัทในเครือ 6 แห่ง ได้แก่ บริษัท ทรู ลิสซิ่ง จำกัด (TLS)
  บริษัท เอเซีย ไวร์เลส คอมมิวนิเคชั่น จำกัด (AWC) บริษัท ทรู อินเตอร์เน็ต จำกัด (TI)
  บริษัท ทรู อินเตอร์เน็ต เกตเวย์ จำกัด (ปัจจุบัน เรียก ทรู อินเตอร์เนชั่นแนล เกตเวย์
  จำกัด - TIG) บริษัท ทรู พับลิค คอมมิวนิเคชั่น จำกัด (TPC) และ บริษัท ทรู ยูนิเวอร์แซล
  คอนเวอร์เจ้นซ์ จำกัด (TUC)

ส่วนของผู้ถือหุ้น

-   ส่วนของผู้ถือหุ้น เพิ่มขึ้น 4.0 พันล้านบาท เป็น 10.6
    พันล้านบาทจากการระดมทุนโดยการออก
    หุ้นสามัญใหม่เสนอขายต่อผู้ถือหุ้นเดิม (Rights Offering) จำนวน 6.4 พันล้านบาท
    และผลกำไรสุทธิระหว่างปี 1.2 พันล้านบาท ถูกชดเชยบางส่วนโดย เงินลงทุนใน
    BITCO/ทรูมูฟ จำนวน 3.5 พันล้านบาท

สภาพคล่อง

-   แหล่งเงินทุนหลักของบริษัทฯ สำหรับปี 2552 มาจากกระแสเงินสดจากกิจกรรมดำเนินงาน
    การออกหุ้นสามัญใหม่เสนอขายต่อผู้ถือหุ้นเดิม (Rights Offering) การกู้ยืมระยะสั้น
    และเงินสดรวมรายการเทียบเท่าเงินสด ที่ยกมาจากปี 2551

-   กระแสเงินสดจากกิจกรรมดำเนินงาน ลดลง 2.5 พันล้านบาท เป็น 9.4 พันล้านบาท
    ส่วนใหญ่จากความต้องการเงินทุนหมุนเวียนเพิ่มขึ้น ซึ่งเป็นผลส่วนใหญ่จาก
    การเพิ่มขึ้นของลูกหนี้การค้า

-   กระแสเงินสดใช้ไปสุทธิจากกิจกรรมลงทุน เพิ่มขึ้น 207 พันล้านบาท เป็น 7.7 พันล้านบาท
    ส่วนใหญ่เนื่องจากการซื้อคืนหุ้น BITCO จากเครือเจริญโภคภัณฑ์ จำนวน 3.5 พันล้านบาท
    ซึ่งทำให้ทรูมีสัดส่วนการถือหุ้นทางอ้อมใน BITCO/ทรูมูฟ เพิ่มขึ้นเป็นร้อยละ 98.9
    โดยส่วนหนึ่งถูกชดเชยโดยรายจ่ายการลงทุนที่ลดลง

-   รายจ่ายลงทุน มีจำนวนทั้งสิ้น 5.3 พันล้านบาท ในปี 2552 ซึ่งประกอบด้วย 2.6
    พันล้านบาทสำหรับทรูมูฟ 2.6 พันล้านบาทสำหรับทรูออนไลน์ และ 232
    ล้านบาทสำหรับทรูวิชั่นส์ โดยลดลงประมาณ 2.0 พันล้านบาทจากปีก่อนหน้า
    ซึ่งเป็นการลดลงที่ทรูมูฟจำนวน 1.6 พันล้านบาท

-   กระแสเงินสดสุทธิหลังหักรายจ่ายลงทุน ลดลง 456 ล้านบาท เป็น 4.2 พันล้านบาท
    ส่วนใหญ่จากกระแสเงินสดจากการดำเนินงานลดลงจากลูกหนี้การค้าที่เพิ่มขึ้น
    ซึ่งส่วนหนึ่งถูกชดเชยโดยรายจ่ายลงทุนที่ลดลง
    ในขณะที่กระแสเงินสดที่ทรูมูฟเริ่มเป็นบวกด้วยจำนวน 126 ล้านบาท จากรายจ่ายลงทุนที่ลดลง

-   กระแสเงินสดสุทธิจากกิจกรรมจัดหาเงิน กระแสเงินสดสุทธิใช้ไปจากกิจกรรมจัดหาเงิน
    จำนวน 1.3 พันล้านบาท ซึ่งรวมการชำระคืนเงินกู้ระยะยาวจำนวน 8.1 พันล้านบาท
    (รวมการจ่ายชำระคืนหนี้สินภายใต้สัญญาเช่าทางการเงิน จำนวน 1.3 พันล้านบาท)
    โดยส่วนหนึ่งถูกชดเชยโดยกระแสเงินสดจากการออกหุ้นสามัญใหม่เสนอขายต่อผู้ถือหุ้นเดิมจำนวน
    6.4 พันล้านบาท

สรุป

ฐานะทางการเงินของบริษัทฯ ยังคงดีขึ้นต่อเนื่อง จากการลดลงของหนี้สินรวม เป็น 67.5
พันล้านบาท (ไม่รวมหนี้สินภายใต้สัญญาเช่าทางการเงิน)
ซึ่งนับเป็นระดับต่ำที่สุดนับตั้งแต่วิกฤตเศรษฐกิจในภูมิภาค
เอเชีย ปี 2540 โดยอัตราส่วนหนี้สินสุทธิต่อ EBITDA ปรับตัวลดลงอย่างเห็นได้ชัด เป็น 3.1 เท่า
ในปี 2552 (จาก 3.7 เท่า ในปี 2551) โดยไม่รวมหนี้สินจากสัญญาเช่าทางการเงิน ทั้งนี้
ระดับหนี้ของบริษัทฯ ลดลงต่อเนื่องในขณะที่ EBITDA ปรับตัวดีขึ้นจากปีที่ผ่านมา อัตราส่วน EBITDA
ต่อดอกเบี้ยจ่ายปรับตัวดีขึ้นเป็น 2.6 จาก 2.5 เท่า ในปีก่อนหน้า ทั้งนี้
ทรูยังคงมุ่งลดภาระหนี้อย่างต่อเนื่อง

ความน่าเชื่อถือทางการเงินของกลุ่มทรูปรับตัวดีขึ้นอย่างมาก จากการระดมทุนโดยการออก
หุ้นสามัญใหม่เสนอขายต่อผู้ถือหุ้นเดิม (Rights Offering) บริษัทฯ
จะยังคงให้ความสำคัญกับการเพิ่มความน่าเชื่อถือทางการเงิน
ซึ่งจะทำให้กลุ่มทรูมีความแข็งแกร่งยิ่งขึ้น

โครงการในอนาคต

ในปี 2553 กลุ่มทรูมีโครงการที่จะลงทุนเพิ่มราว 7 พันล้านบาท เพื่อขยายธุรกิจในกลุ่ม
ส่วนใหญ่สำหรับธุรกิจโทรศัพท์เคลื่อนที่และบริการบรอดแบนด์
ตลาดจนเสริมสร้างความแข็งแกร่งให้กับ
คอนเวอร์เจนซ์ แพลตฟอร์ม ทั้งนี้การลงทุนหลักๆ ในปี 2553 ได้แก่

ธุรกิจโทรศัพท์เคลื่อนที่ (ทรูมูฟ)

ทรูมูฟมีโครงการที่จะลงทุนราว 3 ถึง 4 พันล้านบาทในปี 2553
เพื่อขยายความครอบคลุมของโครงข่าย
และขยายขีดความสามารถในการให้บริการเพื่อรองรับความต้องการบริการโมบาย
อินเทอร์เน็ตที่เพิ่มมากขึ้น โดยคาดว่ารายจ่ายลงทุน (ประมาณ 3 ถึง 4 พันล้านบาทต่อปี
ในระยะเวลา 3 ปี) จำนวนดังกล่าวจะรวมถึงการดูแลและขยายโครงข่าย 2G เดิม
และรองรับการวางโครงข่าย 3G บนคลื่นความถี่ 850 MHz

ธุรกิจโทรทัศน์ระบบบอกรับเป็นสมาชิก (ทรูวิชั่นส์)

ทรูวิชั่นส์วางแผนลงทุนเพิ่มในส่วนของอุปกรณ์ เพื่อรองรับการขยายตลาดและการเพิ่ม
ช่องรายการ ซึ่งประกอบด้วย ช่องรายการในระบบ High Definition จำนวน 2 ช่อง
และช่องรายการในประเทศอื่นๆ อีก 6 ช่อง
นอกจากนี้ยังมีโครงการที่จะจัดสรรงบประมาณบางส่วนเพื่อเปลี่ยนหรือปรับ
คุณภาพกล่องรับสัญญาณ เพื่อลดปัญหาการละเมิดลิขสิทธิ์ ทั้งนี้ เงินลงทุนในทรูวิชั่นส์สำหรับปี 2553
คาดว่าจะอยู่ที่ประมาณ 500 ล้านบาท

ธุรกิจโทรศัพท์พื้นฐานและบริการข้อมูล (ทรูออนไลน์)

ในปี 2553 กลุ่มทรูคาดว่าจะลงทุนในกลุ่มธุรกิจโทรศัพท์พื้นฐานและบริการข้อมูล รวมถึง
การนำเสนอผลิตภัณฑ์และบริการภายในกลุ่มไปด้วยกัน (Product bundling) ประมาณ 3 ถึง 4
พันล้านบาท โดยรายจ่ายลงทุนส่วนใหญ่จะใช้สำหรับการขยาย โครงข่ายอินเทอร์เน็ตบรอดแบนด์
เพื่อเพิ่มความสามารถในการรองรับจำนวนผู้ใช้บริการในเขตกรุงเทพมหานครและปริมณฑล
รวมทั้งการขยายตลาดไปยังต่างจังหวัด

11.3 ผู้สอบบัญชี

ผู้สอบบัญชีที่ได้รับความเห็นชอบจากคณะกรรมการของบริษัทฯ
สำหรับตรวจสอบงบการเงินรวมและงบการเงินของบริษัทฯ ในระยะ 3 ปี ที่ผ่านมา มีดังนี้

+--------------+-------------------------+-------------------+---------+
| งบ           | บริษัทผู้ตรวจสอบ            | ชื่อผู้สอบบัญชี         | เลข     |
| การเงินประจำปี |                         |                   | ประจำตัว |
| สิ้นสุดวันที่      |                         |                   |         |
|              |                         |                   | ผู้สอบบัญชี |
|              |                         |                   |         |
|              |                         |                   | รับอนุญาต |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2552    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2551    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+
| 31 ธันวาคม    | บ                       | นางณฐพร พันธุ์อุดม    | 3430    |
| พ.ศ. 2550    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+

รายงานการตรวจสอบของผู้สอบบัญชีในระยะ 3 ปีที่ผ่านมา (2550-2552)
ผู้สอบบัญชีได้ให้ความเห็นในรายงานการตรวจสอบงบการเงินของบริษัทฯ ถูกต้องแบบไม่มีเงื่อนไข

บจก.ไพร้ซวอเตอร์เฮาส์คูเปอร์ส เอบีเอเอส และ
ผู้สอบบัญชีไม่มีความสัมพันธ์หรือส่วนได้เสียกับบริษัทฯ หรือบริษัทย่อย หรือผู้บริหาร
หรือผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าว
ในลักษณะที่จะมีผลกระทบต่อการปฏิบัติหน้าที่อย่างเป็นอิสระแต่อย่างใด

ค่าตอบแทนของผู้สอบบัญชี

1.  ค่าตอบแทนจากการสอบบัญชี (audit fee)

บริษัทฯ และบริษัทย่อยมีค่าตอบแทนการสอบบัญชี ให้แก่สำนักงานสอบบัญชีที่ผู้สอบบัญชีสังกัด สำหรับ ปี
พ.ศ. 2552 เป็นจำนวนเงินรวม 25.09 ล้านบาท ได้จ่ายระหว่างปีเป็นจำนวนเงิน
14.99 ล้านบาท สำหรับจำนวนเงินที่เหลือ 10.10 ล้านบาทจะจ่ายในปีถัดไป

2.  ค่าบริการอื่น (non-audit fee)

สำนักงานสอบบัญชีที่ได้รับการแต่งตั้งจากบริษัทฯ ได้ให้บริการอื่นๆ ที่นอกเหนือจากการ
ตรวจสอบบัญชีแก่บริษัทฯ และบริษัทย่อย ซึ่งได้แก่ การตรวจสอบตามวิธีการที่ตกลงร่วมกัน
และการให้
คำปรึกษาด้านภาษีและอื่นๆ ในระหว่างปี 2552 มีค่าตอบแทนเป็นจำนวนเงิน 5.32 ล้านบาท
ในจำนวนนี้กลุ่มบริษัทฯ ได้จ่ายชำระแล้วระหว่างปีเป็นจำนวนเงิน 1.68 ล้านบาทที่เหลืออีกจำนวน
3.64 ล้านบาทจะจ่ายในปีถัดไป